b'\n_START_ARTICLE_\nKrvna plazma\n_START_PARAGRAPH_\nKrvna plazma je teko\xc4\x8da sestavina krvi, v kateri so suspendirane krvne celice. Plazma predstavlja najve\xc4\x8dji dele\xc5\xbe krvi, namre\xc4\x8d 55 volumskih odstotkov. Krvno plazmo, ki je o\xc4\x8di\xc5\xa1\xc4\x8dena dejavnikov strjevanja krvi (fibrina in drugih beljakovin), imenujemo serum. Krvna plazma vsebuje \xc5\xa1tevilne bistvene beljakovine, na primer fibrinogen, globuline, serumske albumine ..._NEWLINE_Krvna plazma ima videz sirotkaste teko\xc4\x8dine. Pove\xc4\x8dini je sestavljena iz vode, plazemskih beljakovin in anorganskih elektrolitov. Predstavlja transportni medij za glukozo, lipide, aminokisline, hormone, kon\xc4\x8dne presnovne produkte, ogljikov dioksid in kisik. Kapaciteta plazme za prenos kisika je sicer veliko manj\xc5\xa1a kot kapaciteta hemoglobina v rde\xc4\x8dih krvni\xc4\x8dkah in le majhen del kisika je pri normalnem atmosferskem tlaku raztopljenega v plazmi. Dele\xc5\xbe raztopljenega kisika se bistveno pove\xc4\x8da pri hiperbari\xc4\x8dnih razmerah, na primer v hiperbari\xc4\x8dni komori. Plazma predstavlja skladi\xc5\xa1\xc4\x8de in transportni medij dejavnikov strjevanja krvi. Beljakovinske sestavine plazme so odlo\xc4\x8dilne pri vzdr\xc5\xbeevanju onkotskega tlaka krvi, ki omogo\xc4\x8da, da serum ne zapusti \xc5\xbeil._NEWLINE_Krvna plazma predstavlja okoli 5 odstotkov telesne te\xc5\xbee (okoli 3,5 litra). Specifi\xc4\x8dna gostota plazme zna\xc5\xa1a 1028 g/L._NEWLINE_Plazmo lahko pridobimo s centrifugiranjem krvi, ki ji poprej dodamo antikoagulans (npr. natrijev citrat). Za transfuzijo ustrezna plazma je mle\xc4\x8dnato bele barve. Pri nekaterih darovalcih krvi se plazma obarva rumenkasto; vzrok je pove\xc4\x8dini motnja presnove ma\xc5\xa1\xc4\x8dob pri darovalcu. Tak\xc5\xa1na plazma se ne sme uporabiti za transfuzijo. \xc4\x8ce je plazma obarvana rde\xc4\x8dkasto, pomeni da je pri\xc5\xa1lo do hemolize rde\xc4\x8dih krvni\xc4\x8dk.'